ڕاڤەی چوارینەکانی

بابا هەژاری

 موکریان

 ڕاڤەکار: زریان سەرچناری

 ٢٠٢٢
 ڤێرژنی03/ ساڵی 2023

|  |  |
| --- | --- |
| ژمارە | چوارینە |
| 1ڕاڤە | لــە لامی، گیــان پەپوولێکــە لــە ڕووتائەگەر لێم دوور دەبی، دڵ دێ بە دووتالــە نێزیکــی و لــە دووریت، خــاکەســارمئیتر یــا دڵ نییە، یــان گیانـــــــە سووتاکاتێک تۆ لە لای منی، گیانم وەک پەپوولەی دەوری چرا، دێت بەرەو ڕووت! وە کە لێم دوور دەبیت، دڵم هەر لەلاتە و دێت بە شوێنتدا، ئیتر وا داماوم، لێم نزیک بیت گیانم دەسووتێت و لێم دوور بیت بێ دڵ دەمێنم!پەپوولە، کە پەروانەشی پێ دەوترێت، بەرەو تیشکی چرا، مۆم و هەر ڕووناکییەکی تر دەڕوات تا ئەوەندە لێی نزیک دەبێتەوە گەرمییەکەی دەیسووتێنێت، وەک نموونە بۆ عاشقی ڕاستەقینە دەهێنرێتەوە.باڵداری هەژاری شۆخ و ڕەنگیندڵداری بە دەرد و ئێش و خەمگینئەی سەروەری هۆزی سینەداغانڕێ شاندەری مەرگی ڕاست و ساغان (مەم و زین)لە ئەدەبیاتی کوردیدا باسی هەندێک ئەندام دەکرێت وەک ئەوەی کە بەتەنیا گیانلەبەرێکی سەربەخۆ بن، وەک فڕینی چاو، دەرچوونی گیان، بۆیە لێرەدا باسی ڕۆشتنی دڵ کراوە.لەو ڕۆژەوە ڕۆیشتووە تۆراوە دڵی منهەرچەند دەگەڕێم بێسەروشوێن ماوە دڵی من (بێخود)خاکەسار؛ خاکسار: کەسی هەژار و بێ نەوا. ڕەنگە لە (خاک+بە+سەر) هاتبێت واتا قوڕ بەسەر!جا ئەم قوڕبەسەرە نازانێت چی بکات لە یارەکەی نزیک یا دوور بێت، هەر دڵ یا گیانی لە دەست دەدات. |
| 2ڕاڤە | دڵم دەیزانی ڕادەبری بە سەرمـــــــــابە ڕێی کرد، دوا هەناسێکی لەبەرمابــــــــە چاوم ئاوڕشێنی ڕێگەتم کردگیان دەرکەوتە پێشواز و لە دەر ماکاتێک دڵ هەستی کرد دێیت و بە لامدا تێ دەپەڕیت، هەناسەیەکی مابوو ئەویشی بە ڕێ کرد، وە بە فرمێسکی چاو ڕێگەی هاتنەکەتم ئاوڕشێن کرد. گیانیش لە لاشە هاتە دەرەوە، بۆ پێشوازیت.لێرەدا عەقڵی داوەتە دەست دڵی، هەر بە دڵیدا هاتووە کە عاشقەکەی دێتە لای، ئەوە سەرەتا لە خۆشیدا هەناسەی لێبڕاوە، بۆ ئەوەی پێشوازییەکی جوانیشی لێ بکات، بە هۆی ڕێگەکەوە تەپوتۆزاوی نەبێت، هێندە گریاوە بە فرمێسک ئەو ناوەی ئاوڕشێن (یا فرمێسکڕشێن) کردووە، گیانیشی چووەتە دەرەوەی لەش تا پێشوازی لە یارەکەی بکات، بەداخەوە ئیتر نەیتوانی بگەڕێتەوە ناو لاشە و لە دەرەوە ماوەتەوە! |
| 3ڕاڤە | هروژمیان کردە دڵ، تیپــــــــــی مژۆڵتبە خوێن پاراوکرا، جێژوانی چۆڵتدەسی دڵ بگرە، خوێنڕێژی هەتا کەی؟بـــــەزێکت بـــــــێ بە دڵداری کــڵـۆڵتبرژانگەکانت بە کۆمەڵ هێرشیان کردە سەر دڵم، ئیتر هێندە خوێنی لێ هات جێی یەکتر بینینەکەمان کە لەبەر نەهاتنی تۆ چۆڵ بوو، بە خوێن ئاومدا. تۆزێک بەزەییت بە دڵی دڵدارەکەتدا بێتەوە، بەو شێوەیە مامەڵەی لەگەڵ مەکە.هروژم: هێرش. تیپ: دەستە؛ تاقم. پاراو: ئاوداشتن. بەزێک: بەزەیییەک. کڵۆڵ: چارەڕەش. |
| 4ڕاڤە | لە تینی کوڵمەکەت، جەرگ و دڵم سووتلە تـاوی چـــاوی جـادوت، بوومە هارووتبەهەشت و کەوسەر و هـــەنگوین و شیریبە شاباشــی دڵۆپێک ئـــــــــارەقی ڕووتڕوومەتت هێندە گەرمە یان پرشنگدارە، جەرگ و دڵی سووتاندم، لە تاو جوانی چاوەکانت وەک فریشتەی (هارووت)م لێهاتووە، بەهەشت و ئەو خۆشییانەی تێیدایە وەک: ئاوی کەوسەر، هەنگوین و شیر، هەمووی ببێتە قوربانی یەک دڵۆپ لە ئارەقی ڕوخسارت.هارووت: فریشتەیەک بووە هاواڵی مارووت، لە چیرۆکاندا پێکەوەیان دەڵێن: «ئارووت و مارووت» سەرەونخوون لە چاڵاوی بابلدا هەڵاوەسراون و تینوویانە و ئاویان لەبەرچاوە و دەمیان نایگاتێ!لێرەدا خۆی چوواندووە بە هارووت و ئارەقی ڕووی یاریش بە ئاو. |
| 5ڕاڤە | دڵــی شێتــم وەهــا گرتـــــــــــی گڕوو پێتلە تاوان، پێی دەتاوان بەردی بەر پێتچ ژین سەختم! چ دڵ سەختی گوڵی من!کــزەی دڵ وەک کزەی با دێتە بەر گوێتدڵم وەک شێت پەڵپی تۆی گرتووە، لە تاوا خەریکە بەرد دەتوێنێتەوە، من چەندە ژیانم ناخۆشە، لە بەرانبەردا تۆش هێندە دڵت ڕەقە، کزەی سووتانی دڵم دێت، تۆ وەک کزەی با سەیری دەکەیت.گڕوو: لە هەر پەرتووکێک و جۆرێک نووسراوە (گڕو، گرۆ، گرو...)شیوەنی من شیوەنی ئینسانی یەبانگی ئازادی و گرۆی یەکسانیییە (ناڵەی جودایی) |
| 6ڕاڤە | بە چــاوی تـــــــــۆ دڵـــی ژار و گــرفتاربە دڵ مەرگـی دەوێ، ڕۆژێ هەزار جارلە ڕێی ئەم جوانییەت، تۆزێ بەزەت بێهـــــــەژاری تۆم، لــە مردن مەمکە ڕزگاردڵی هەژار و گرفتارم، ڕۆژی هەزار جار مەرگی خۆی بە ئاوات دەخوازێت، بیکە بە خاتری جوانییەکەت تۆزێک بەزەییت بە دڵداری بێ چارەی خۆتدا بێتەوە، بەزەیییەکەش ئەوەیە بێیت بمکوژیت و لە مردن بێ بەشم نەکەیت! کە لەم ژیانەم خۆشترە.جوانی:1-گەنجی؛ لاوی. 2-قەشەنگ. بەزە: بەزەیی. |
| 7ڕاڤە | لە تاریکایی پرچت، بێ ‌سەرەودەردڵم گێژ و هوڕە چەشنی سکەندەربەلام ئاوی ژیان لاجانگی تۆیەبەڵام ڕەشماری بسکت بوونە لەمپەڕلە ناو ڕەشیی پرچەکانتدا کە کەس لێیان تێ نا گات، دڵم سەرسام بووە وەک (سکەندەر؟). لەلای من ئاوی لاجانگت وەک ئاوی ژیانە، ئەوەی بیخواتەوە هەرگیز نامرێت. بەڵام ناتوانم بیخۆمەوە پرچەکانت کە وەکوو ڕەشمار وان بوونەتە ڕێگر.سەرەودەر:  سەر و دەر؛ زانین، تێ گەیشتن. لە سەرچاوەیەکیاندا ئا وا هیی نووسراوە (سەرە و دەر) لەمپەر: بەرگر، کۆسپ.بەلام: ی نوە دێڕی سێیەم، لە سەرچاوەیەکدا (بەڵام) نووسراوە. ئەگەر واشبێت، واتاکەی دیارە. |
| 8ڕاڤە | بەژن شـۆڕ و کەزیی شـۆڕ و خەزیم شـۆڕسەرەوشۆڕم دەکەن، سەرشۆڕ بەرەو گۆڕهــەژار و خــوار و لــەشبیمار و دڵداردەبا وام لێ ‌بێ، مافی خۆمە، هەی گۆڕ!قەد و باڵات جوانە و پرچ و لووتەوانەکەت شۆڕبوونەتەوە جوانتری کردوویت، لێت بوون بە نەخش. کە دەتبینم لەبەر جوانیت هەر ئەوەیە نامرم و بچمە گۆڕەوە. دڵدارێکی بێ چارە و لەشبەبارم، ئیتر بە کەڵکی چی دێم؟ بۆیە ڕەوایە، وەکوو سزایەک بەرەو گۆڕ شۆڕ ببمەوە.دێڕی یەکەم، ئەم هۆنراوەیەی شەهید مەلا عەلی دێنێتەوە یاد:برا دوور و خزم دوور و کەسم دووربە نابەڵەد تەمەن دەمبات بەرەو ژوورگۆڕ: 1-قەبر. 2-سزا؛ جەزا. |
| 9ڕاڤە | شەوە، دنیا وەکوو خاڵت سیاپۆشوەرە، با دەردەدڵ بکرێن فەرامۆشدەسم دەستۆکە، با بتگرمە باوەشئەگەر مردم لە خۆشییان، چاوی تۆ خۆششەوە دونیا وەک خاڵت ڕەش پۆشە، وەرە با لەو تاریکایییەدا کە کەس نامانبینێت، خەفەت بخەینە لاوە و لە باوەشت بگرم، ئەگەر لە خۆشیشدا مردم ئەوا چاوی تۆ خۆش.دەسم دە ستۆکە: دەستم لە ئەستۆ بکە. دەست بکەرە ملم.ئەم هۆنەرە بێ چاوە کە سەودا سەری تۆیەتاوێ وەرە دەس باوێ ملی، بەختەوەری کە (مەلا غەفووری دەباغی/حافزی مەهەبادی) |
| 10ڕاڤە | بە سەرگەردانی ژێرگەردانەکەت بمبەڵاگەردانی باڵا جوانەکەت بمئەوا تۆم دی لەسەر کوشتەت دەکەی شینبە گۆری چاوە پڕ گریانەکەت بمبە قوربانی ملوانکەکەتم و بە ساقەی بەژن و باڵا جوانەکەت ببم، ئەوە تۆی دەتبینم عاشق دەکوژیت و دەشگریت بۆی! دەک ببمە (قوربانیی) بۆ چاوە پڕ فرمێسکەکەت.گۆر: قوربانیی. |
| 11ڕاڤە | دەمی کۆچ، بارەکەت ناچێ لە یادمدەبێ وەک کوشتمت، بشپرسی دادم"کە بارگەت بۆ هەوار تێک نا، دڵی منشکا ئەستوندەکی تاوڵی مرادم"کاتی کۆچکردنت، هێندە یادگارییەکی تاڵە لە یادم ناچێتەوە، بەو کۆچە منت کوشت، دە جارجار هەواڵ پرسییەک بکە. کە تۆ بارگەت پێچایەوە، ئیتر من کۆڵەکەی چاردی ئاواتەکانم شکا و ماڵ وێران بووم.دەم: زار. بار: باریی سەر لێو. ئەستۆندەک: ئەستووندەک؛ داری کۆڵەکەی خێوەت و ڕەشماڵ.تاوڵ: چادر، ڕەشماڵ. مراد: ئارەزووی دڵ.کە بارگەت بۆ هەوار تێکنا عەزیزمشکا ئەستووندەکی تاوڵی مرادم (هێمن موکریانی) |
| 12ڕاڤە | دەپرسی چۆنە چێژەی خەم دەچێژم؟لەبەرچی دەرد و زووخاو هەڵدەڕێژم؟بژانگی تۆ، دڵی کردوومە بێژنگکوڵ و خوێنی ئەوینێ دادەبێژم!وەکوو بێ ئاگایەک لێم دەپرسیت! ئایا بۆچی خەفەت دەخۆیت؟ وە لە بەر چی دەرد هەڵدەڕێژیت؟ وەڵامەکەی ئەوەیە: دڵم بووەتە بێژنگ کونکون. بە هۆی برژانگی یارەوە. ئیتر خەفەت و خوێنی پی دەبێژێتەوە.(واتا: خەم دەخوات و دەرد هەڵدەڕیژێت و کوڵ و خوێن دەبێژێتەوە!). |
| 13ڕاڤە | لە گوارەی پڕ پەرەنگ دڵ پڕ پەرەنگمچەماوی بەژن و باڵای شۆخ و شەنگملەسەر سینگی سپیت، چاوم سپی بوونلە تاوی زەردە لیمۆت، زەردە ڕەنگمحاڵێکی خراپم بەسەر هاتووە، لە تاو گۆشوارەی لەرزانەدارت، دڵم وەک پشکۆ گەرمە، پشتم کۆم بووە لە خەفەتی باڵای جوانت کە هەر پێی ناگەم. ئاوی سپی چاوم هات لە سپێتی سینگت، لە تاو زەردی مەمکەکانت ڕەنگم زەرد بووە.پەرەنگ: 1-لەرزانەی گوارە 2-پشکۆ. |
| 14ڕاڤە | لە قەندی لێوی تۆیە ژینی تاڵملە سووری کوڵمەتە بە خوێن شەڵاڵملە دوو مەمکی خڕت، بیرم بڵاوەکوڵاو و کۆڵەواری سێوی کاڵملە تاو لێوە شیرینەکانت ژیانم تاڵ بووە، لە تاو سووری ڕوومەتەکانت هەموو گیانم بە خۆین سوور بووە، لە تاو جووتە مەمکی خڕت بیرم پەرتەوازەیە نازانم بیر لە کامیان بکەمەوە! هەر سووتاوم بۆ سێوە نەگەیشتووەکانت.قەند: شەکری کڵۆ. کۆڵەوار: حاڵخراپ.  |
| 15ڕاڤە | بە دڵ گیرۆدە بەو پرچی بەچینمڕەش و ئاڵۆزە، وەک ئەو بەخت و ژینمدڵت گرتم، خەیاڵی خۆت تیا دیخەوت بردم، کە لەودا تۆ دەبینملە ناخی دڵەوە گیرۆدەی پرچە چینچینەکەت بووم! پرچەکانت ڕەش و ئاڵۆسکاون، کوتومت وەک یەک واین، چونکە منیش بەختم ڕەشە و ژیانم ئاڵۆزە! کە زانیت بە دڵ بیرت لێ دەکەمەوە، دڵت داگیرکردم، خەویشت زڕاندووم بۆ ئەوەی تەنانەت لە خەویشدا نەتبینم!وەک ئەو: وەک پرچەکانت. |
| 16ڕاڤە | وەرە، ئەی بەندی جەرگ و ماکی ژینموەرە، هەتووانی گش دەرد و برینمشەوی ڕەش، ڕۆژی ڕوونی بەختی من بووکە لەودا، تۆ نزیکی خۆم دەبینموەرە بۆ لام ئەی دەمارەکانی جەرگم و بناغەی ژیانم، وەرە ئەی مەرهەمی هەموو زەخم و زامەکانم، شەوی تاریک وەک ڕۆژی ڕووناکی بەختی منە، چونکە لە خەودا دەتبینم و لێم نزیکیت.ماک: هەر ڕەگەز و بنچینەیەک کە شتی لێ پێک هاتووە. هەتووان: مەڵحەم، دەرمانێ کە دەبرینی دەساون. گش: گشت؛ هەموو. |
| 17ڕاڤە | گراوی داوی خاوی سەربڕاومکوژاوی چاوی مەستی نیوە خاوملە تیشکی ڕوومەتت، سەردە هەناسەمکز و بێ تینی ئەو بەژنی زراومپابەندی زوڵفی یارم کە وەک (داو) پێوەی بووم. وا مردم بۆ چاوی جوانی، لە تاو گەرمی تیشکی ڕوخساری هەناسەم ساردە! لە تاو بەژنی بەرز و قەدی باریکی، کز و لاوازم.زراو: باڵابەرز و قەدباریک. |
| 18ڕاڤە | جگەر لەتلەت بە ئەبرۆی تازەساوملەپت سوورە لە خوێناوی ڕژاومخەیاڵم پەرتە بۆ خڕخاڵی قۆڵتزڕەی لەرزانەکەت، بردی زراومبەو برۆیەی کە تازە وەک شمشێر تیژی کردووەتەوە و ساوی داوە، جەرگی لەتلەت کردووم! بۆیە لە بری خەنە دەستی بە خوێنی من سوور بووە، خەیاڵم شڵەژاوە لە تاو بازنی قۆڵی، دەنگی زڕەی لەرزانەکەشی هەناوی بردووم.خڕخاڵ: پاوانەی پا لە زێڕ و زێو. لەرزانە: پۆیلەی سەری ژن.زراو: زارە؛ کیسەی زەرداو. |
| 19ڕاڤە | چ خۆشە پاشی ئەم تۆرانە، سازانچ شیرینە وتەی ڕاز و نیازانبەسم بێ جەزرەبەی شەوگاری دووریتپتر مەیهەنجنە جەرگم بە نازانئای چەند خۆشە ئاشت بوونەوەی دوای تۆران. چەند شیرینە گفتوگۆ لەگەڵ یار؟ ئیتر بەسە ئازار و ئەزیەتی شەوگاری دووری تۆ، لەوە زیاتر جەرگم مەجنە بە مەکر و ناز. |
| 20ڕاڤە | شەو ئەستێرە بە زریوەن لە سەرمانلە مانگی ڕووت، هەناسەم بۆتە خەرمانتکەی ئاونگی کوڵمت تەڕ دەکا لێوگەزۆ باری لە گەرمان و لە شەرمانکات شەوە ئەستێرەکان تیشک دەدەنەوە بەسەرمانەوە، بۆ ڕوخسارت کە وەک مانگ وایە هەناسەم دەوری دەدەن، تکەی ئارەقەی ڕوخسارت کە لە گەرما و لە شەرمدا دەیکەیتەوە، لێو تەڕ دەکات (هی من یان هی خۆت)، جا ئەوەندە شیرینە وەک گەزۆ وایە. زریوە: ترووکەی ئەستێرە. خەرمان: مژی دەوری مانگ. ئاونگ: شەونم. گەزۆ: ئاونگی شیرینی دار. |
| 21ڕاڤە | پلاری تۆن کە دڵ چڕژاوە ئەمشەوجخاری تۆن کە خوێن پڕژاوە ئەمشەومزەم چی بوو لە چاوی مامزی مەست؟کە جەرگم بۆ مەزەی برژاوە ئەمشەوئەمشەو بە هۆی تانەوتەشەری تۆوە، دڵم سست بووە، لە خەفەتی تۆ خوێنیشم ڕژاوە، دەستکەوتی من چی بوو لەو چاوە کەژاڵە جوانانەت؟ کە جەرگم برژاوە و دەکرێت بیکەیت بە مەزە بۆ چاوی مەستت.چڕژی: سیس هەڵگەڕاو. جخار: خەفەت. مزە: کرێ. مەزە: خواردنێک کە لەگەڵ شەراب خواردنەوە دەخورێت. |
| 22ڕاڤە | لە چەشنی ئاگرن، کوڵمی گەشی تۆلە مار حەستەمترن پرچی ڕەشی تۆبڵێم وەک چی دەچی؟ هەر گوڵ دەزانملە گوڵ ناسکترە، ناسکلەشی تۆئەو کوڵمانەی تۆ لە سووری و گەرمیدا وەک ئاگر وان، ئەو پرچە ڕەشانەت لە مار ترسناکترن! نازانم بە چی بتچووێنم؟ ئەوەی من بزانم هەر لە گوڵ دەچیت! بەڵام لەشولارت لە گوڵیش ناسکترە.حەستەم: زۆر دژوار؛ سەخت. |
| 23ڕاڤە | دڵم تەنگە، وەکوو خونچەی دەمی تۆسەرم گێژە لە گێژی پەرچەمی تۆدڵ و گیان و ژیانم دا بە ماچێکوتت: پێک نایە، زۆری من کەمی تۆتۆ و من زۆر شتمان هاوشێوەن! دڵم وەک دەمی خونچەڕەنگت تەنگە! سەرم وەک پرچی لوولت، گێژە! مامەڵەیەکم لەگەڵ کردیت، ئەویش ئەوە بوو دڵ، گیان و ژیانم دایتێ بە ماچێک. کەچی وتت: ئەم سەودایە ڕێک ناکەوێت. ماچەکەی من نرخی زیاترە لەو سیانەی تۆ! |
| 24ڕاڤە | ژیانم چوو، هەژار و دەستەوئەژنۆچلۆن ڕوویداوە دەست و گەردنی تۆ؟ژیانی دوایەشم بۆ تۆ، خودای شەوبەرەو ڕۆ خۆش مەڕۆ، تۆزێک لەسەرخۆلە عەشقی تۆدا هەموو ژیانم بە داماوی و کڵۆڵی بەسەر برد! ئەوە چۆن بووە ئەمجارە دەستم گەیشتووە بە گەردنی تۆ؟ ئەی شەو پاداشتی ژیانی دواییشم با بۆ تۆ بێت، بەو مەرجەی بە هێواشی بڕۆیت و زوو ڕۆژ نەبێتەوە! چونکە هەر ئەمشەو دەستم گەیشتووەتە گەردنی یار!خودای شەو: خێوی شەو؛ جندۆکەی شەو. یا خاوەنی شەو. |
| 25ڕاڤە | لە لێوت، زامی جەرگم پڕنەمەک بوولە سێوت، خەم لە ناو سینەم کەڵەک بوولە سایەی گەردنی تۆبام وچانێلە ئەولاش داری تووبام ناگەرک بوولە تاو لێوی تۆ کە (قسەی سوێر)م پێ دەڵێیت، برینم کولایەوە وەک ئەوەی خوێی پێدا بکرێت! لە تاو مەمکەکانیشت دڵم پڕ بوو لە خەفەت، کەمێک لە سێبەری گەردنی تۆ ببوومایە لەم دنیا، ئەوا لەو دنیا سێبەری داری) تووبا(ی ناو بەهەشتم نەدەویست.(**طُوبَىٰ**) ناوی دارێکە لە بەهەشت. |
| 26ڕاڤە | لە دەست ئەو چاوە مەستەت نیمە چارەلە ناخێم ڕا دەکەن، دەرد و پەژارەلە کێلی گۆڕەکەم یاران بنووسن:کوژاوی گەردنی کێلە و هەژارەبە دەست چاوە مەستەکانتەوە چارەم نییە، چونکە دەرد و پەژارە دەخەنە ناخمەوە! ئازیزانم! ئەگەر مردم ئەوا لە کێلی گۆڕەکەم بنووسن: ئەم هەژارە داماوە، لە تاو گەردنی بەرز و ناسک و جوان مردووە.لە ناخێم –ڕا- دەکەن: دەیکەنە ناخمەوە.کێل گەردن: بریتی لە گەردنی بەرز و ناسک و جوان؛ گەردن کێل.کـابـانـی قـۆڵ بـەبــــــازن... شەنگەبێری کێل گەردنلەنێو مەڕ دێن و دەچن... وەک پۆلی پۆڕان دەچنهێمن موکریانی |
| 27ڕاڤە | گوڵی باخان لە شەرمی کوڵمە سوورەلە ڕووی ئەو پەلکی گوڵ ئەستوورە، زوورەگوتم: مردم، نەگەیمە ماچێ، فەرمووی:هەژار بمبوورە! دوورە ئەو سنوورەکوڵمی تۆ هێندە سوورە، گوڵ لە ئاستی شەرمەزار بوو و سوور هەڵگەڕا! ڕوخسارت ئەوەندە ناسک و سافە، گوڵ لە چاویدا ئەستوور و زبرە. وتم: وا کۆتایی ژیانمە و تۆ ماچێکت نەدامێ! ئەو وتی: تۆ بێ چارەیت! ئەوەی داوای دەکەیت زۆر دوورە نایگەیتێ!زوور: زبر. |
| 28ڕاڤە | هەتا مردن لە دڵدا سینە ماکەدڵت چەند چاکە! دڵداریت چ پاکەلە تاریکایی دۆستی، دەست لە ناو دەستکە تیشکی دا چراکە، بوومە کاکەهەتا ئەو ڕۆژەی کە دەمرم لە ناو دڵمدا یادت دەمێنێت! دڵت زۆر باش بووە دڵداری بە پاکی دەکەیت! کاتی شەوان دڵدارمی و دەست دەخەیتە ناو دەستم، (ڕەنگە مەبەستی ئەوەبێت کە لە خەوندا دەیبینێت!) بەڵام کە ڕۆژ دەبێتەوە، بۆ ئەوەی کەس نەزانێت بە کاکە بانگم دەکەیت! |
| 29ڕاڤە | زمان بۆ پەسنی ئەو لێوئاڵە ڵاڵەگڵێنەم تانەداری دانە خاڵەبە پیری چووم بەرەو پیری مناڵیدڵی بردووم کچۆڵێک چاردە ساڵەبۆ باسی ئەو، زمان وەک لاڵ وایە ناتوانێت لێوە سوورەکانی وەسف بکات، گلێنەی چاویشم هێندە سەیری خاڵەکانی ئەوم پێ کردووە، خاڵەکان وەک تانە کەوتوونەتە سەر چاوم، بە پیری چووم بەرەو ڕووی حەزەکانی منداڵیم، بەم تەمەنەوە دڵم بە کچۆڵەیەکی چواردە ساڵەوەیە. پەسن: پێهەڵگوتن. گلێنە: سپیایی و ڕەشایی چاو بە گشتی. بەرەو پیری مناڵی، لە پەرتووکێکدا بە بەرەو پیری مناڵێ نووسرابوو.بە جامێ بادە تێر نابم، ئەگەر مەیلت هەیە ساقیگلێنەی خۆم دەنێرمە خزمەتت، بۆم تێکە تا بیبا (هیمن موکریانی) |
| 30ڕاڤە | لەگەڵ تۆ دا کەسێکی دەمدەمانەچ کارێکی بە خۆشیی، پاش نەمانە؟مەی و کەوسەر لە گۆشەی لێوی ئاڵەبەهەشتی خۆش لە شیوی ناو مەمانەئەو کەسەی کە لەگەڵ تۆدا قسە دەکات) یان دەمی لە ناو دەمتدایە) چ پێویستی بە پاداشتی دوای مردنە؟ لێوی ئاڵی تۆ تامی مەی و ئاوی کەوسەر دەدات کە لە بەهەشت هەن، بەینی مەمکەکانیشت وەک بەهەشت خۆشە! |
| 31ڕاڤە | ددان مراورییە و هەریەک لەوانەلە نرخا، گەنجی قاروون ناتەوانەلە سووچی لێوەکەت، خاڵێک دیارەلە گەنجت بێچوە زەنگی پاسەوانەددانەکانت وەک مرواری وان، لە نرخدا گەنجی قاروون ناگاتە تەنیا یەک ددانت، لە سەر لێوت خاڵێک هەیە وەک پاسەوانی جوانییەکانی ڕوخسات وایە (یان پاسەوانی دەمتە تا کەس ماچی نەکات). |
| 32ڕاڤە | بە گریەم پێکەنی، خەندەت بە شینەدەڵێی: پاش گریە، نۆرەی پێکەنینەدڵت گەر سەدیەکی سینگت نەرم بانەرم بووی ئێستە، بۆ ماچێک لە سینەکاتێک من دەگریان ئەو پێ دەکەنی، بە زمانی حاڵ پێم دەڵێت: لە دوای گریان سەرەی پێکەنینە! ئەگەر دڵی یەک لەسەر سەدی مەمکی نەرم بوایە، ئەوا خۆشی نەرم دەبوو بۆ ئەوەی ماچێکی سینەم بداتێ! |
| 33ڕاڤە | شەوە لەو سەوزەزارە، لەو دەم ئاوەمەکۆی خەم لاچووە، دەمکوڵ چ ماوە؟مەکە و لاچۆ و دەمانبینن بیانوونبەیانە و دەم بنێ دەم، دەم نەماوەبەم کاتی شەوە لەم سەر چیمەن و سەوزایییە، ئیتر خەفەتمان نەماوە یارە دەم بچکۆلانەکەم! کاتی دەستبازیی پێم مەڵێ مەکە لێم دوور کەوەرەوە نەکوو خەڵک بمانبینن! ئەوانە بیانوون، ئەگینا خۆشت حەز دەکەیت! وا ڕۆژ بووەوە، کاتمان کەم ماوە بهێڵە دەم بخەمە ناو دەمت.دەم: زار. دەم: کات. |
| 34ڕاڤە | بەدوای کەزیەت دڵ دالەقاوەبژۆڵت ڕێزە نێزە تێی چەقاوەوچانێک لێوی قەندم پێ ببەخشەجگەر برژاوە گەر پێت خۆشە قاوەدڵم بە تاڵێکی پرچتدا هەڵواسراوە، برژانگیشت وەک ڕم تێی هەڵچەقیوە! تەنیا یەکجار با ماچێکی لێوە شیرینەکانت بکەم! بفەرموو جگەریشم وەک قاوەی تاڵ سووتاوە، لەگەڵ شیرینی لێوت تێکەڵی بکە!کەزیە: پرچ، زلف. دالەقاو: هەڵواسراو. بژۆڵ: بژانگ؛ برژانگ. نێزە: نەیزە؛ کورتەڕم. |
| 35ڕاڤە | وەرە، تاوێکە گوڵزارت نەدیوەلە تاوت خۆنچە سینەی دادڕیوەوەنەوشە دوور لە باڵات خۆی دە هەش ناهەڵاڵە زەردە، نێرگز ڕەنگ پەڕیوەتۆ خۆت گوڵیت وەرە بۆ ئێرە ببینە ماوەیەکی کەمە نەهاتیتە گوڵزار هاوڕێکانت چییان بەسەرهاتووە؟ لە تاو دووری تۆ خونچە بەرۆکی خۆی دادڕیوە، گوڵی وەنەوشەش خۆی ناوەتە ڕەنگی شین کە نیشانەی تازیەبارییە، گوڵی هەڵاڵەش سوورییەکەی نەماوە و زەرد هەڵگەڕاوە، نێرگزیش ڕەنگی پێوە نەماوە!هەش: خم؛ خوم؛ گیایەکە بۆ ڕەنگی شین دەکار دەکرێ. |
| 36ڕاڤە | دەبێ بە کوێ بگەی؟ هێشتا نەگەیوی؟لە ڕوخسارا بەهەشتی، ڕۆژی، هەیوی!هەزاران داوود و دەنگی زەمووریدەبەر لێوت مرن، کاتێ دەپەیویبەم منداڵییە ئاوا جوانیت؟ دەبێت ماوەیەکی تر چ جوانێکت لێ دەربچێت! دەموچاوت وەک بەهەشت، ڕۆژ و مانگ وایە! کاتێک دەدوێیت دەنگت هێندە خۆشە دەنگی هەزاری وە (داود) کاتێک پەرتووکەکەی دەخوێنێت، ناگەنە دەنگی تۆ. |
| 37ڕاڤە | کش و ماتە جیهان، لە ژوانی، لە نوێگەلاوێژ بۆ مە دەڕوانێ لەسەر سوێچریکەی بولبولێک دێ، وا دەزانمچپەی ماچی من و تۆی هاتە بەر گوێئەم جارەش ژوانێکی تازەمانە، دنیا بێ دەنگە و ئەستێرەی گەلاوێژ تەماشامان دەکات لە ئاسۆوە، دەنگی بولبولێک دێت، وا بزانم گوێی لە شڵپەی ماچی ئێمەیە، بۆیە دەخوێنێت.سوێ: ئاسۆ. |

1

لــە لامی، گیــان پەپوولێکــە لــە ڕووتا

ئەگەر لێم دوور دەبی، دڵ دێ بە دووتا

لــە نێزیکــی و لــە دووریت، خــاکەســارم

ئیتر یــا دڵ نییە، یــان گیانـــــــە سووتا

2

دڵم دەیزانی ڕادەبری بە سەرمـــــــــا

بە ڕێی کرد، دوا هەناسێکی لەبەرما

بــــــــە چاوم ئاوڕشێنی ڕێگەتم کرد

گیان دەرکەوتە پێشواز و لە دەر ما

3

هروژمیان کردە دڵ، تیپــــــــــی مژۆڵت

بە خوێن پاراوکرا، جێژوانی چۆڵت

دەسی دڵ بگرە، خوێنڕێژی هەتا کەی؟

بـــــەزێکت بـــــــێ بە دڵداری کــڵـۆڵت

4

لە تینی کوڵمەکەت، جەرگ و دڵم سووت

لە تـاوی چـــاوی جـادوت، بوومە هارووت

بەهەشت و کەوسەر و هـــەنگوین و شیری

بە شاباشــی دڵۆپێک ئـــــــــارەقی ڕووت

5

دڵــی شێتــم وەهــا گرتـــــــــــی گڕوو پێت

لە تاوان، پێی دەتاوان بەردی بەر پێت

چ ژین سەختم! چ دڵ سەختی گوڵی من!

کــزەی دڵ وەک کزەی با دێتە بەر گوێت

6

بە چــاوی تـــــــــۆ دڵـــی ژار و گــرفتار

بە دڵ مەرگـی دەوێ، ڕۆژێ هەزار جار

لە ڕێی ئەم جوانییەت، تۆزێ بەزەت بێ

هـــــــەژاری تۆم، لــە مردن مەمکە ڕزگار

7

لە تاریکایی پرچت، بێ ‌سەرەودەر

دڵم گێژ و هوڕە چەشنی سکەندەر

بەلام ئاوی ژیان لاجانگی تۆیە

بەڵام ڕەشماری بسکت بوونە لەمپەڕ

8

بەژن شـۆڕ و کەزیی شـۆڕ و خەزیم شـۆڕ

سەرەوشۆڕم دەکەن، سەرشۆڕ بەرەو گۆڕ

هــەژار و خــوار و لــەشبیمار و دڵدار

دەبا وام لێ ‌بێ، مافی خۆمە، هەی گۆڕ!

9

شەوە، دنیا وەکوو خاڵت سیاپۆش

وەرە، با دەردەدڵ بکرێن فەرامۆش

دەسم دەستۆکە، با بتگرمە باوەش

ئەگەر مردم لە خۆشییان، چاوی تۆ خۆش

10

بە سەرگەردانی ژێرگەردانەکەت بم

بەڵاگەردانی باڵا جوانەکەت بم

ئەوا تۆم دی لەسەر کوشتەت دەکەی شین

بە گۆری چاوە پڕ گریانەکەت بم

11

دەمی کۆچ، بارەکەت ناچێ لە یادم

دەبێ وەک کوشتمت، بشپرسی دادم

"کە بارگەت بۆ هەوار تێک نا، دڵی من

شکا ئەستوندەکی تاوڵی مرادم"

12

دەپرسی چۆنە چێژەی خەم دەچێژم؟

لەبەرچی دەرد و زووخاو هەڵدەڕێژم؟

بژانگی تۆ، دڵی کردوومە بێژنگ

کوڵ و خوێنی ئەوینێ دادەبێژم!

13

لە گوارەی پڕ پەرەنگ دڵ پڕ پەرەنگم

چەماوی بەژن و باڵای شۆخ و شەنگم

لەسەر سینگی سپیت، چاوم سپی بوون

لە تاوی زەردە لیمۆت، زەردە ڕەنگم

14

لە قەندی لێوی تۆیە ژینی تاڵم

لە سووری کوڵمەتە بە خوێن شەڵاڵم

لە دوو مەمکی خڕت، بیرم بڵاوە

کوڵاو و کۆڵەواری سێوی کاڵم

15

بە دڵ گیرۆدە بەو پرچی بەچینم

ڕەش و ئاڵۆزە، وەک ئەو بەخت و ژینم

دڵت گرتم، خەیاڵی خۆت تیا دی

خەوت بردم، کە لەودا تۆ دەبینم

16

وەرە، ئەی بەندی جەرگ و ماکی ژینم

وەرە، هەتووانی گش دەرد و برینم

شەوی ڕەش، ڕۆژی ڕوونی بەختی من بوو

کە لەودا، تۆ نزیکی خۆم دەبینم

17

گراوی داوی خاوی سەربڕاوم

کوژاوی چاوی مەستی نیوە خاوم

لە تیشکی ڕوومەتت، سەردە هەناسەم

کز و بێ تینی ئەو بەژنی زراوم

18

جگەر لەتلەت بە ئەبرۆی تازەساوم

لەپت سوورە لە خوێناوی ڕژاوم

خەیاڵم پەرتە بۆ خڕخاڵی قۆڵت

زڕەی لەرزانەکەت، بردی زراوم

19

چ خۆشە پاشی ئەم تۆرانە، سازان

چ شیرینە وتەی ڕاز و نیازان

بەسم بێ جەزرەبەی شەوگاری دووریت

پتر مەیهەنجنە جەرگم بە نازان

20

شەو ئەستێرە بە زریوەن لە سەرمان

لە مانگی ڕووت، هەناسەم بۆتە خەرمان

تکەی ئاونگی کوڵمت تەڕ دەکا لێو

گەزۆ باری لە گەرمان و لە شەرمان

21

پلاری تۆن کە دڵ چڕژاوە ئەمشەو

جخاری تۆن کە خوێن پڕژاوە ئەمشەو

مزەم چی بوو لە چاوی مامزی مەست؟

کە جەرگم بۆ مەزەی برژاوە ئەمشەو

22

لە چەشنی ئاگرن، کوڵمی گەشی تۆ

لە مار حەستەمترن پرچی ڕەشی تۆ

بڵێم وەک چی دەچی؟ هەر گوڵ دەزانم

لە گوڵ ناسکترە، ناسکلەشی تۆ

23

دڵم تەنگە، وەکوو خونچەی دەمی تۆ

سەرم گێژە لە گێژی پەرچەمی تۆ

دڵ و گیان و ژیانم دا بە ماچێک

وتت: پێک نایە، زۆری من کەمی تۆ

24

ژیانم چوو، هەژار و دەستەوئەژنۆ

چلۆن ڕوویداوە دەست و گەردنی تۆ؟

ژیانی دوایەشم بۆ تۆ، خودای شەو

بەرەو ڕۆ خۆش مەڕۆ، تۆزێک لەسەرخۆ

25

لە لێوت، زامی جەرگم پڕنەمەک بوو

لە سێوت، خەم لە ناو سینەم کەڵەک بوو

لە سایەی گەردنی تۆبام وچانێ

لە ئەولاش داری تووبام ناگەرک بوو

26

لە دەست ئەو چاوە مەستەت نیمە چارە

لە ناخێم ڕا دەکەن، دەرد و پەژارە

لە کێلی گۆڕەکەم یاران بنووسن

کوژاوی گەردنی کێلە و هەژارە

27

گوڵی باخان لە شەرمی کوڵمە سوورە

لە ڕووی ئەو پەلکی گوڵ ئەستوورە، زوورە

گوتم: مردم، نەگەیمە ماچێ، فەرمووی

هەژار بمبوورە! دوورە ئەو سنوورە

28

هەتا مردن لە دڵدا سینە ماکە

دڵت چەند چاکە! دڵداریت چ پاکە

لە تاریکایی دۆستی، دەست لە ناو دەست

کە تیشکی دا چراکە، بوومە کاکە

29

زمان بۆ پەسنی ئەو لێوئاڵە ڵاڵە

گڵێنەم تانەداری دانە خاڵە

بە پیری چووم بەرەو پیری مناڵی

دڵی بردووم کچۆڵێک چاردە ساڵە

30

لەگەڵ تۆ دا کەسێکی دەمدەمانە

چ کارێکی بە خۆشیی، پاش نەمانە؟

مەی و کەوسەر لە گۆشەی لێوی ئاڵە

بەهەشتی خۆش لە شیوی ناو مەمانە

31

ددان مراورییە و هەریەک لەوانە

لە نرخا، گەنجی قاروون ناتەوانە

لە سووچی لێوەکەت، خاڵێک دیارە

لە گەنجت بێچوە زەنگی پاسەوانە

32

بە گریەم پێکەنی، خەندەت بە شینە

دەڵێی: پاش گریە، نۆرەی پێکەنینە

دڵت گەر سەدیەکی سینگت نەرم با

نەرم بووی ئێستە، بۆ ماچێک لە سینە

33

شەوە لەو سەوزەزارە، لەو دەم ئاوە

مەکۆی خەم لاچووە، دەمکوڵ چ ماوە؟

مەکە و لاچۆ و دەمانبینن بیانوون

بەیانە و دەم بنێ دەم، دەم نەماوە

34

بەدوای کەزیەت دڵ دالەقاوە

بژۆڵت ڕێزە نێزە تێی چەقاوە

وچانێک لێوی قەندم پێ ببەخشە

جگەر برژاوە گەر پێت خۆشە قاوە

35

وەرە، تاوێکە گوڵزارت نەدیوە

لە تاوت خۆنچە سینەی دادڕیوە

وەنەوشە دوور لە باڵات خۆی دە هەش نا

هەڵاڵە زەردە، نێرگز ڕەنگ پەڕیوە

36

دەبێ بە کوێ بگەی؟ هێشتا نەگەیوی؟

لە ڕوخسارا بەهەشتی، ڕۆژی، هەیوی!

هەزاران داوود و دەنگی زەمووری

دەبەر لێوت مرن، کاتێ دەپەیوی

37

کش و ماتە جیهان، لە ژوانی، لە نوێ

گەلاوێژ بۆ مە دەڕوانێ لەسەر سوێ

چریکەی بولبولێک دێ، وا دەزانم

چپەی ماچی من و تۆی هاتە بەر گوێ